Die wêreld in foto’s – 12 Junie 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Sedert die uitbreking van Covid-19 het die dra van gesigsmaskers al hoe meer noodsaaklik geraak om die verspreiding van die virus hok te slaan. Dít het egter individue wat afhanklik is van lippe lees met ŉ penarie gelaat. Ingrid Helton, verantwoordelik vir kostuumontwerp by die San Diego Opera in die VSA, het ŉ prototipemasker ontwikkel met ŉ plastiekvenster voor die mond. Dié soort masker help gehoorgestremdes om lippe te lees en hospitaalpersoneel om pasiënte te troos met ŉ glimlag. Só lyk die prototipemasker wat gehoorgestremdes help liplees. Ingrid Helton, kostuumontwerper van die San Diego Opera en ontwerper van die prototipemasker met ŉ plastiekvenster voor die mond, tydens ŉ onderhoud in San Diego, VSA. (Foto: Gregory Bull, AP) Michael Conley, ŉ gehoorgestremde, glimlag terwyl hy met ander gesels in San Diego, VSA. (Foto: Gregory Bull, AP) Helton besig om ŉ masker met ŉ plastiekvenster te stik. (Foto: Gregory Bull, AP) ŉ Gesigsmasker soos dié maak dit moontlik vir gehoorgestremdes om te kan liplees. (Foto: Gregory Bull, AP)